
REFERAT

privind modificarea art.24 alin.3 din contractul de delegare a gestiunii serviciilor publice de salubrizare a localităţilor prin concesiune nr.SC2006-15414/31.07.2006

Autorităţile administraţiei publice locale au sarcina şi responsabilitatea de a asigura pe teritoriul unităţii administrativ teritoriale servicii de salubrizare eficiente şi de calitate.
Serviciul de salubrizare se organizează pentru satisfacerea nevoilor populaţiei, ale instituţiilor publice şi ale agenţilor economici de pe teritoriul respectivelor unităţi administrativ – teritoriale.
Conform prevederilor art.30 din Legea nr.51/2006, actualizată, „contractele de delegare a gestiunii se aprobă prin hotărâri  de atribuire adoptate de autorităţile deliberative ale unităţilor administrativ-teritoriale .”       

Consiliul local al municipiului Timişoara a delegat, în baza contractului de concesiune nr. SC 2006-15414/31.07.2006, activităţile specifice serviciului de salubrizare către operatorul SC Retim Ecologic Service SA.

La data de 31.12.2008 depozitul de deşeuri de la Parţa - Şag  care deservea municipiul Timişoara s-a închis în conformitate cu programul de sistare a depozitelor neconforme prevăzut în HG.nr.349/2005.
În vederea gestionării în continuare a deşeurilor, operatorul de servicii publice de salubrizare, SC Retim Ecologic Service SA, a achiziţionat din surse proprii o instalaţie de balotat deşeuri pe care le-a depozitat temporar pe platforma CET Sud şi pe platforma din strada Polonă închiriată de la Smithfield Prod SRL, ulterior a identificat soluţii de eliminare finală a acestora în parte la depozitul de la Rapold din judeţul Hunedoara şi cele cu valoare energetică la Fabrica de Ciment de la Aleşd, judeţul Bihor, soluţii tranzitorii până la deschiderea depozitului de la Ghizela.
Această activitate a fost şi este monitorizată permanent de Agenţia de Protecţie a Mediului, Garda de Mediu şi  Direcţia de Sănătate Publică Timiş, operatorul conformându-se măsurilor stabilite de aceste instituţii.

 
Ca urmare a măsurilor stabilite de instituţiile menţionate, operatorul a eliberat complet prima platformă de la CET Sud, urmând ca după punerea în funcţiune a staţiei de sortare,  la sfârşitul lunii mai să fie eliberată şi cea de a doua platformă de la CET Sud.În ce priveşte platforma din strada Polonă, proprietarul a notificat pe operatorul SC Retim Ecologic Service SA, prin adresa nr.877/22.04.2010 că solicită încetarea contractului de închiriere începând cu data de 25.06.2010.
În urma discuţiilor purtate de executivul Primăriei Municipiului Timişoara  cu reprezentanţii Smithfield Prod SRL, s-a convenit şi acceptat de către aceştia din urmă ca termen limită de depozitare a deşeurilor data de 01.07.2010 şi obligarea SC Retim Ecologic Service SA, ca în termen maxim de 6 luni să elibereze în totalitate platforma şi să o predea proprietarului în stare de folosinţă. 

Aceste operaţiuni care apar de la o zi la alta, de lucrări urgente solicitate şi alte măsuri au creat şi creează probleme deosebite operatorului SC Retim Ecologic Service SA în asigurarea logisticii şi a resurselor financiare necesare.

Precizăm că gestiunea deşeurilor în municipiul Timişoara este una atipică şi se desfăşoară în funcţie de evenimentele ce apar pe parcurs până la punerea în funcţiune a depozitului Ghizela.

Întrucât posibilitatea actualizării  tarifelor prevăzută în contractul de delegare a gestiunii serviciilor publice de salubrizare a localităţilor prin concesiune nr.SC2006-15414/31.07.2006,  la art.24 alin.3, este strict reglementată  la lunile februarie şi martie, propunem  modificarea acestuia în scopul de a fi mai flexibil şi anume: „actualizarea tarifelor se va realiza o singură dată pe an începând cu luna februarie, la solicitarea fundamentată a concesionarului”.

